Rapartist kalte konsertgjengere for nynazister fra scenen

Under opptredenen til Wifisfuneral i Oslo, gikk artisten til verbalt angrep på publikum.

Oppdatert 29. september 2019

Abas Lunde (20) var til stede under konserten til hiphop-doen Earthgang på Parkteatret i Oslo 11. september, da support-artisten Wifisfuneral, som egentlig heter Isaiah Rivera, gikk på scenen.

Han forteller at opptredenen begynte bra, og at musikken skapte god stemning blant publikum.

– Plutselig begynte han å freestyle litt og satte seg på scenen. Jeg merket at han hadde drukket mye. Han begynte å snakke om at han kom fra ingenting. Da en i salen sa: «det gjør vi og», svarte han at vi er hvite, har alt og ikke ofrer noe.

KONSERTGJENGER: Abas Lunde var på konserten til Earthgang på Parkteatret forrige onsdag, der rapartisten Wifisfuneral også opptrådte. Foto: Privat

Truet med å banke opp konsertgjenger

Lunde forteller at artisten prøvde å gjøre et poeng ut av at han selv og DJ-en til Earthgang var de eneste svarte i rommet.

– Han gjorde det om til en hvit/svart-greie, selv om det var mange folk med forskjellig bakgrunn der. Han så litt det han ville se.

Rivera fortsatte med å be publikum om å bruke hendene til å forme et X-tegn, for å hedre XXXTentacion – artisten som ble skutt og drept i Florida forrige sommer.

De to var ifølge support-artisten nære venner.

– Det var ikke alle som holdt opp x-tegnet, og da eskalerte det. Han begynte plutselig å kalle noen jenter bak i lokalet «ugly ass bitches» og pekte på folk mens han fortalte dem hvordan de så ut. Det var veldig frekt.

Da en av konsertgjengerne foran i publikumet konfronterte rapperen med oppførselen hans, svarte Rivera ifølge Lunde med å spørre om han ville at han skulle hoppe ned fra scenen og banke ham.

Ba ham komme seg av scenen

Lunde forteller at en annen konsertgjenger gjorde et poeng ut av at han ikke likte måten artisten opptrådte på.

– Da svarte Wifisfuneral med å si at han lignet på en nynazist og ba ham komme opp på scenen. Han (artisten, journ.anm.) turte ikke å gjøre noe, men ba ham ta det som en mann.

En video VG har fått tilgang på bekrefter at artisten kalte konsertgjengere for nynazister.

Ifølge 20-åringen ropte flere av publikummerne at de hadde betalt for konserten og at Rivera måtte komme seg av scenen.

Da skal rapartisten omsider ha sluppet mikrofonen og gått av.

– Jeg trodde han skulle komme med en unnskyldning, men det kom ikke. Så alle begynte plutselig å snakke med hverandre om det som hadde skjedd.

– Hva synes du om at en artist du har betalt for å se, oppfører seg på den måten?

– Jeg hadde forstått det hvis man har en nisje og det er en greie å disse folk, sånn at publikum er med på det. Men han gjorde ikke dette i Danmark og Sverige, der var folk bare «hypet» (oppstemte, journ.anm.) og hadde det gøy.

Daglig leder Dan Michael Danino i Parkteatret bekrefter hendelsen overfor VG.

– Support-artisten fikk ikke helt den responsen fra publikum som han ønsket, og uttrykte sin misnøye over det verbalt. Dette synes vi selvsagt er leit, sier han.

VG har forsøkt å komme i kontakt med Wifisfuneral gjennom hans manager, men har ikke lyktes i å få en kommentar.

Publisert: 29.09.19 kl. 16:20 Oppdatert: 29.09.19 kl. 18:35

Mer om Musikk Konsert